而且時覺實驗仲可以涉及比較時間長度，即係研究者特登施加兩吓刺激，例如先後噉播兩吓聲俾受試者聽，兩吓聲時間長度唔同，再要求受試者判斷兩吓聲「分別有幾長」或者「邊吓聲長啲」。有咗呢啲研究方法，心理學家同神經科學家就可以郁手研究時覺－研究者可以做各種嘅實驗操作，睇吓呢啲操作會點樣影響受試者對時間長度嘅判斷，靠噉嚟測試有關時覺嘅假說，例如係用神經造影技術監察住受試者嘅腦活動，睇吓邊啲腦區嘅活動同「响腦入面計時」有關。